GUNKUL มือทอง! คว้างานนำสายไฟลงดิน “กฟน.” ส่งท้ายปี มูลค่า 3.11 พันลบ.
GUNKUL มือทอง! คว้างานนำสายไฟลงดิน “กฟน.” ส่งท้ายปี มูลค่า 3.11 พันลบ.
GUNKUL มือทอง! คว้างานนำสายไฟลงดิน “กฟน.” ส่งท้ายปี มูลค่า 3.11 พันลบ.
23 ธ.ค. 2562

ดร.สมบูรณ์ เอื้ออัชฌาสัย กรรมการผู้จัดการ บริษัท กันกุลเอ็นจิเนียริ่ง จำกัด (มหาชน) หรือ GUNKUL เปิดเผยว่า การไฟฟ้านครหลวง (กฟน.) ได้พิจารณาตกลงให้บริษัท คอนซอร์เตียม เอสเควาย แอนด์ เอฟอีซี (บริษัท สี่แสงการโยธา (1979) จำกัด และบริษัท ฟิวเจอร์ อีเล็คทริคอล คอนโทรล จำกัด ซึ่งเป็นบริษัทย่อยของ GUNKUL ดำเนินโครงการเปลี่ยนระบบสายไฟฟ้าอากาศเป็นสายไฟฟ้าใต้ดิน เพื่อรองรับการเป็นมหานครแห่งอาเซียน โครงการพื้นที่ชั้นใน ระยะทาง 11.7 กิโลเมตร  คิดเป็นมูลค่าโครงการ 3,114 ล้านบาท (รวมภาษีมูลค่าเพิ่มแล้ว)  โดยคาดว่าจะก่อสร้างแล้วเสร็จภายในปี 2565
“กฟน.ได้ดำเนินการก่อสร้างระบบสายไฟฟ้าใต้ดินในพื้นที่ที่เป็นแหล่งธุรกิจและท่องเที่ยวที่สำคัญ เพื่อรองรับความต้องการไฟฟ้าที่จะเพิ่มขึ้นในอนาคต  และเสริมสร้างทัศนียภาพของกรุงเทพให้มีความสวยงาม ดึงดูความน่าสนใจของนักท่องเที่ยวมากยิ่งขึ้น รวมทั้งเพิ่มความปลอดภัยต่อชีวิต และทรัพย์สิน ซึ่งกลุ่มบริษัทฯ มีความยินดีเป็นอย่างยิ่งที่มีส่วนในการทำให้ กฟน.สามารถดำเนินแผนงานบรรลุเป้าหมายตามนโยบาย และสอดรับกับยุทธศาสตร์ของ กฟน.ที่จะยกระดับคุณภาพไฟฟ้าให้ดีขึ้นอย่างต่อเนื่อง 
รวมทั้งพัฒนาคุณภาพระบบจำหน่ายไฟฟ้าเพื่อการเป็นมหานครแห่งอาเซียนต่อไป  และจากการที่บริษัทฯ ได้รับการพิจารณาดำเนินโครงการจากกฟน. ในครั้งนี้จะช่วยหนุนให้ผลการดำเนินงานของบริษัทฯ เติบโตอย่างมีศักยภาพเพิ่มมากขึ้น” ดร.สมบูรณ์ กล่าว
ดร.สมบูรณ์ กล่าวต่อว่า นับจากนี้ภาพรวมธุรกิจของกลุ่มบริษัทฯ จะเติบโตอย่างโดดเด่น  โดยยังคงเดินตามแผนเพื่อเข้าร่วมประมูลโครงการต่างๆ ของการไฟฟ้าส่วนภูมิภาค (กฟภ.) การไฟฟ้าฝ่ายผลิตแห่งประเทศไทย (กฟผ.)  และการไฟฟ้านครหลวง (กฟน.)  อย่างต่อเนื่อง เพื่อการเติบโตอย่างมีเสถียรภาพของรายได้และกำไรของกลุ่มบริษัท  ซึ่งในช่วงที่เหลือของปีนี้มีงานที่รอผลการประมูล คิดเป็นมูลค่าประมาณ 3,500 ล้านบาท  หากได้งานจะช่วยสนับสนุนให้งานในมือ (Backlog) ณ สิ้นปี 2562 เพิ่มขึ้นแตะ 10,000 ล้านบาท  โดยจะทยอยรับรู้รายได้ในปี 2563
